
Ministru kabineta rīkojums Nr. 402
Rīgā 2022. gada 31. maijā (prot. Nr. 29 66. §)
Par centralizētas valsts īpašumā esošo nacionālo sporta bāzu pārvaldības struktūras izveidi
· 1. Atbalstīt konceptuālajā ziņojumā "Par centralizētas valsts īpašumā esošo nacionālo sporta bāzu pārvaldības struktūras izveidi" (ierobežotas pieejamības informācija) (turpmāk – konceptuālais ziņojums) ietverto risinājumu.
· 2. Noteikt Izglītības un zinātnes ministriju par atbildīgo institūciju konceptuālajā ziņojumā ietvertā risinājuma īstenošanā.
· 3. Saglabāt valsts līdzdalību valsts sabiedrībā ar ierobežotu atbildību "Kultūras un sporta centrs "Daugavas stadions"", sabiedrībā ar ierobežotu atbildību "Bobsleja un kamaniņu trase "Sigulda"", sabiedrībā ar ierobežotu atbildību "Tenisa centrs "Lielupe"" un sabiedrībā ar ierobežotu atbildību "Sporta centrs "Mežaparks"".
· 4. Izglītības un zinātnes ministrijai turpināt pildīt valsts kapitāla daļu turētāja pienākumus.
· 5. Atbalstīt Izglītības un zinātnes ministrijas priekšlikumu, kas paredz pēc reorganizācijas (pievienošanas) apvienot sabiedrību ar ierobežotu atbildību "Bobsleja un kamaniņu trase "Sigulda"", sabiedrību ar ierobežotu atbildību "Tenisa centrs "Lielupe"" un sabiedrību ar ierobežotu atbildību "Sporta centrs "Mežaparks"", pievienojot tās valsts sabiedrībai ar ierobežotu atbildību "Kultūras un sporta centrs "Daugavas stadions"" un mainot nosaukumu uz "Sabiedrība ar ierobežotu atbildību "Latvijas Nacionālais sporta centrs"", un saglabāt valsts līdzdalību sabiedrībā ar ierobežotu atbildību "Latvijas Nacionālais sporta centrs".
· 6. Minētās kapitālsabiedrības reorganizējamas līdz 2022. gada 30. septembrim valsts sabiedrības ar ierobežotu atbildību "Kultūras un sporta centrs "Daugavas stadions"", sabiedrības ar ierobežotu atbildību "Bobsleja un kamaniņu trase "Sigulda"", sabiedrības ar ierobežotu atbildību "Tenisa centrs "Lielupe"" un sabiedrības ar ierobežotu atbildību "Sporta centrs "Mežaparks"" esošo līdzekļu ietvaros.
· 7. Pamatojoties uz Publiskas personas kapitāla daļu un kapitālsabiedrību pārvaldības likuma 7. pantu, noteikt sabiedrības ar ierobežotu atbildību "Latvijas Nacionālais sporta centrs" vispārējo stratēģisko mērķi – nodrošināt nacionālo sporta bāzu – Daugavas stadions, Bobsleja un kamaniņu trase "Sigulda", Tenisa centrs "Lielupe" un Sporta centrs "Mežaparks" – pārvaldību un attīstību un radīt apstākļus Latvijas sportistu sagatavošanai startiem starptautiskajās sporta sacensībās, nacionāla un starptautiska līmeņa sporta sacensību un kultūras pasākumu norisei, kā arī nodrošināt iedzīvotājiem iespēju iesaistīties organizētās sporta aktivitātēs, izmantojot sporta bāzu piedāvātās iespējas.

